INTUCH ยันเป้ารายได้ปีนี้โต 5-7% หลังครึ่งแรกโตแล้ว 4%
INTUCH คงเป้ารายได้ปีนี้โต 5-7% หลังครึ่งแรกโตแล้ว 4% ตามธุรกิจบริษัทย่อย
18 ส.ค. 2558

นางทมยันตี คงพูลศิลป์ ผู้อำนวยการสำนักการลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า บริษัทยังคงเป้าหมายรายได้ปีนี้เติบโตได้ 5-7% จากครึ่งปีแรกเติบโตได้แล้ว 4% โดยบริษัทจะมีรายได้มาจากบริษัท ไทยคม จำกัด (มหาชน) หรือ THCOM เป็นหลัก และบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ซึ่งแนวโน้มการเติบโตของ THCOM ยังคงเติบโตได้อย่างต่อเนื่อง
โดยคาดว่าปีนี้จะมีรายได้อยู่ที่ 5-6% หลังรับรู้รายได้จากดาวเทียมไทยคม 7 ครบ 100% ขณะที่ความต้องการใช้ช่องสัญญาณดาวเทียมยังคงมีดีมานต์อย่างต่อเนื่อง ทั้งจากธุรกิจโทรคมนาคม และธุรกิจสื่อในประเทศไทย และประเทศอื่นๆ ในภูมิภาค รวมทั้งประเทศในแถบแอฟริกา
ขณะที่ส่วนแบ่งกำไรจะมาจาก ADVANC ในสัดส่วนถึง 90% โดยการเติบโตของบริษัทดังกล่าวก็มีการประมาณการไว้ว่ารายได้จะเติบโตอยู่ราว 3% ซึ่ง ADVANC ยังคงเผชิญกับสภาวะเศรษฐกิจที่ชะลอตัวลง แต่เชื่อมั่นว่าด้วยแผนการลงทุนและการกระตุ้นกำลังซื้อน่าจะสามารถเติบโตไปได้อย่างแน่นอน
ทั้งนี้บริษัทยังคงงบการลงทุน Venture capital ภายใต้โครงการ InVent ที่บริษัทจะเข้าไปถือหุ้นในแต่ละกิจการด้วยสัดส่วน 25-30% ซึ่งบริษัทประมาณการว่าจะใช้เงินลงทุนปีละไม่เกิน 200 ล้านบาท เพื่อลงทุนในกิจการต่างๆที่เกี่ยวเนื่องกับธุรกิจโทรคมนาคม สื่อ เทคโนโลยีสารสนเทศ และดิจิตอลคอนเทนต์ โดยปัจจุบันก็อยู่ระหว่างการเจรจากับบริษัทจำนวน 10 ราย คาดว่าน่าจะเห็นความชัดเจนได้บางส่วนปีนี้
สำหรับสถานการณ์เหตุระเบิดที่ราชประสงค์ บริษัทยืนยันว่าไม่กระทบต่อแผนธุรกิจ เนื่องจากธุรกิจของบริษัทมีพื้นฐานที่ดี อีกทั้งในวันที่ 10 ก.ย. นี้บริษัทจะมีการจ่ายปันผล 2.40 บาท/หุ้น